Den er helt gal med udledningen af det giftige stof dioxin hos det fælleskommunale affaldsselskab I/S Norfors i Hørsholm.

Et nyligt påbud fra Miljøstyrelsen viser, at et forbrændingsanlæg har overskredet grænseværdien for udledning af dioxin i syv målinger siden efteråret 2014, senest to gange i 2018 og så igen i marts i år.

»Dioxiner og furaner er nogle af de giftigste menneskeskabte stoffer, der findes, og som har en irreversibel påvirkning af miljøet og ophobes i fødekæden. Anlægslinje 4 giver med sit høje røggasflow en væsentlig påvirkning af omgivelserne og har i samlet 3 år indenfor de sidste 5 år haft emissioner væsentlig over grænseværdien,« skriver Miljøstyrelsen i sit påbud til I/S Norfors 3. juli.

Det vækker kritik og hovedrysten hos Danmarks Naturfredningsforening, som ikke mindes en lignende sag i Danmark.

Norfors Er et fælleskommunalt affaldsselskab der håndterer affald for lidt over 200.000 borgere i Allerød, Fredensborg, Helsingør, Hørsholm og Rudersdal Kommune.

»Dioxiner er en af verdens 12 værste miljøgifte, så overskridelser i den her størrelsesorden er slemt for miljøet. Denne type målinger plejer at ligge et godt stykke under grænseværdierne, og det er første gang, jeg ser en overskridelse af dioxin på et dansk forbrændingsanlæg. Så den her sag er meget alvorlig,« siger miljøpolitisk rådgiver Jens Peter Mortensen fra Danmarks Naturfredningsforening.

Senest viste en måling på anlægslinje 4 i marts en markant overskridelse af dioxin-niveauet, og det fik affaldsselskabet til helt at lukke ned for anlægget i maj.

»Emissionen er på henholdsvis 0,27 og 0,32 ng/Nm3 (nanogram per kubikmeter, red.) i prøver udtaget henholdsvis 19. og 20 marts 2019. I mail oplyser Nordforbrænding (Norfors' tidligere navn, red.), at de den 22. maj 2019 har lukket anlægslinjen ned,« skriver Miljøstyrelsen.

I Miljøstyrelsens påbud til Norfors kan man se, hvor mange gange Norfors har målt dioxin-niveauet til at gå over de tilladte grænseværdier. Illustration: Miljøstyrelsen

Dioxin Dioxiner er en kort betegnelse for polychlorerededibenzo-para-dioxiner (PCDD) og polychlorerede dibenzofuraner (PCDF). Dioxin er et af de mest giftige stoffer, mennesket har frembragt, og det mistænkes for at virke hormonforstyrrende og kræftfremkaldende. Dioxin nedbrydes meget langsomt, samtidig med at det ophobes i fedtvæv, og det forekommer derfor i fedtholdige animalske produkter og fisk. Dioxin dannes ved forbrændingsprocesser og forskellige industrielle processer. Kilde: Miljøstyrelsen

Tre år med overskridelser

Det er langtfra første gang, at det nordsjællandske forbrændingsanlæg har problemer med at overholde grænseværdierne, der er beskrevet i den miljøgodkendelse, som virksomheden fik tilbage i 2004.

»Som det fremgår (...) har der siden 2014 været adskillelige driftsperioder med overskridelser af grænseværdien for dioxiner og furaner på anlægslinje 4. Da præstationskontroller skal være repræsentative for periodens drift, kan det overslagsmæssigt beregnes, at anlægslinje 4 siden efteråret 2014 samlet har driftet i 3 år med overskridelser og 2 år med overholdelse af grænseværdien,« skriver Miljøstyrelsen i sit påbud.

Den reelle udledning af dioxiner kan vise sig at være meget større. For målingerne foretages kun, når anlægget kører gnidningsfrit.

»Målingerne foregår kun under normal drift, og ikke under opstart eller ved unormal drift. Så de faktuelle udledninger af dioxiner kan være meget større. Når målingerne er så høje i normal drift, er det et tegn på, at noget er helt galt,« fremhæver Jens Peter Mortensen fra Danmarks Naturfredningsforening.

Læs også: Nyt dansk filter renser røgen fra brændeovne

Alvorligt påbud Miljøstyrelsens påbud til affaldsselskabet Norfors indeholder fire vilkår, som skal opfyldes, før påbuddet trækkes tilbage. Ekstra præstationskontroller for dioxiner og furaner

Der skal laves ekstra målinger hver måned, indtil tre målinger i træk er under grænseværdierne. Intensiveret rensning for dioxiner og furaner

Norfors skal intensivere rensningen for dioxin og furaner f.eks. med øget dosering af aktivt kul. Lukning af anlægslinje for revision

Hvis blot én af præstationskontrollerne viser, at grænseværdien for dioxiner og furaner er overskredet, skal anlægslinjen lukkes ned. Dokumentation og redegørelse

Norfors skal fra og med 3. juli 2019 hver måned fremsende redegørelser som dokumentation for den intensiverede dioxinrensning på anlægslinje 4. Det er uvist, om styrelsen i forlængelse af påbuddet har anmeldt sagen til politiet.

Svært at se dioxin-fald i naturen

Tidligere var forbrænding af affald i forbrændingsanlæg den største kilde til forurening med dioxin, men her har indførelsen af krav om bedre forbrænding og rensning af røgen ført til, at udslippene er faldet med 94 pct. – til trods for at mængden af forbrændt affald er mere end fordoblet. Bedre rensning af røgen fra forbrændingsanlæg er udpeget som en væsentlig årsag til, at det danske udslip af dioxin blev reduceret med 68 pct. fra 1990 til 2004.

Dioxin-forureningen af naturen er dog ifølge Miljøstyrelsen ikke faldet tilsvarende. Sådan lyder det bekymret fra Danmarks Naturfredningsforening.

Dioxiner er blandt andet giftige, fordi de bioakkumuleres, hvilket betyder, at levende organismen optager mere, end de udskiller. Dermed bliver koncentrationen af en miljøgift større i en levende organisme end i dens omgivelser.

»Dioxiner bioakkumuleres og kan give kræft hos mennesker og deformationer hos nyfødte, ligesom det har en voldsom påvirkning på dyr og naturen. Vi kan se, at dioxin-niveauet stiger i naturen, blandt andet i laks fra Østersøen, men det er svært at fastslå, hvor det kommer fra,« siger Jens Peter Mortensen.

Ingeniøren har forsøgt at få en kommentar til påbuddet fra Norfors, men her oplyser administrations- og økonomichef Lars Folke, at de ikke har mulighed for at kommentere på sagen før til august. Ingeniøren har også forsøgt at få en kommentar fra bestyrelsesformand Morten Slotved, der er borgmester i Hørsholm Kommune. Det har heller ikke været muligt.